Lichte ein vnwiser man verwuͤte
Lichte ein vnwiser man verwuͤte·
von sorgen der ich menge han·
swie ich mich noch davor behuͤte·
so hat got wol ze mir getan·
sit er mich niht wolte erlan
ich neme si in min gemvͤte·
ioh engilte ich alze sere ir gvͤte·
vnd ǒch der schoͤne die si hat·
litte ich dur got dc si an mir begat·
der sele wurde rat·

Mich kvnde nieman des erwenden·
ine welle ir wesen vndertan·
vnd wil min leben also verenden·
swie si habe ze mir getan·
sit ich des botten niht enhan·
so wil ich ir dú lieder senden·
mv̊s sich min lip von ir ellenden·
min herze belibet doch da·
dc sv̊che nieman anderswa·
es kvnde ir niemer komen ze na·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse